
Hyvät pohjanrantakeskustelijat
Tammikuussa 1975 juhlittiin K. J. Ståhlbergin syntymän 110-vuotispäivää. Juhlan järjesti Liberaalinen kansanpuolue, ja K. J. Ståhlbergin säätiö avusti järjestämistä. 
Finlandia-talon suuri sali täyttyi ääriään myöten. Yleisö asettui paikoilleen 15 minuuttia ennen juhlan alkua, sillä aitioon saapui Tasavallan Presidentti Urho Kekkonen. Innokkaana nuorliberaalina sain toimia airuena. 
Vaikka LKP tuki Kekkosta, syy siihen, että hän kunnioitti juhlaa läsnäolollaan, ei ollut järjestäjäpuolue, vaan juhlan aihe, Ståhlberg. Kekkosen tiedetään suuresti arvostaneen tasavaltamme ensimmäistä edeltäjäänsä.
Vuonna 1981 Kekkonen piti viimeisen suuren julkisen puheensa J. V. Snellman syntymän 175 vuotisjuhlassa. Samana vuonna tuli kuluneeksi sata vuotta kansallisfilosofimme kuolemasta. Siinä toinen kansakuntamme suurmies, jonka ajatuksista ja toiminnasta Kekkonen löysi paljon tärkeätä omaksuttavaa. 
Päivän teemaamme liittyvistä Kekkosen puheista on vielä mainittava Ståhlbergin 80-vuotisjuhlan puhe Messuhallissa 1945. Pääministerin hieno puhe oli kuittauksenkaltainen vahvistus Ståhlbergin nousulle kansakunnan kaapin päälle, laajalla yksimielisyydellä arvostetuksi valtiomieheksi, joka aiempina vuosikymmeninä oli kokenut ankaria ja asiattomia hyökkäilyjä niin oikealta kuin vasemmalta. 
Juhlassa oli myös hetki, jossa kaksi vanhaa antagonistia, Ståhlberg ja Mannerheim, löivät kättä. Se oli molemminpuolisen arvostuksen julkinen osoitus.
Suhteellisen lyhyen valtiollisen historiamme kolme keskeistä tekijää ovat Snellman kansallisena herättäjänä, Ståhlberg hallitusmuodon isänä ja ensimmäisenä päämiehenä, Kekkonen pitkäaikaisimpana presidenttinä juuri hyvinvointiyhteiskunnan rakentamisen vuosikymmeninä. 
Kolme lähes perättäistä sukupolvea: Ståhlberg oli 16-vuotias Snellmanin kuollessa. Kekkonen ja Ståhlberg ehtivät elää 52 vuotta yhteistä aikaa. 
Tämänvuotisten Pohjanranta-keskustelujen aihe on hyvin perusteltu. Kiitos järjestäjille, että olette valinneet teemaksi suurmiesketjun Snellman-Ståhlberg-Kekkonen. 
Kaikki kolme tekivät paljon ja vaikuttivat ratkaisevasti isänmaahansa. Teoistaan olisi paljon kerrottavaa, monen kirjan ja näytelmän aineiksi. Mutta yritänpä katsoa, mikä oli yhteistä, mikä tekee linjaa.

Ensinnäkin: SUOMEN KIELI JA MIELI – ja sivistys
Snellman oli vankka fennomaani. Hän herätti kansakunnan. 
” Kansa voi kasvaa henkisesti vain omalla äidinkielellään”, tiesi Snellman. Vaikka hän itse oli alun perin ruotsinkielinen, ajoi hän läpi kieliasetuksen, joka alkoi tehdä suomesta virallisen kielen ruotsin rinnalle.
Kansalaisten sivistäminen, kansallinen kulttuuriperusta, suomen kielen vaaliminen ja vahvistaminen, olivat kaikille kolmelle läheisiä. Kansankunnan ja valtion oikeutus nousevat kansalaisten tietoisuudesta.
Kekkonen muistutti 1981-puheessaan Snellmanin toteamuksesta: ”Suomi ei voi saada mitään aikaan väkivalloin. Sivistyksen voima on sen ainoa pelastus.”
Snellman, Ståhlberg, Kekkonen, kaikki tohtoreita, olivat onneksemme ahkeria ja taitavia kirjoittajia. He osasivat käyttää sanan säilää, vaikuttivat sillä ja saivat myös vastustajat reagoimaan. 
Ståhlbergillä ja Kekkosella puolisot olivat tärkeitä stilistejä ja huomattavia kirjailijoita. Ståhlbergin Ester-puoliso vaikutti suosittuna kirjailija jopa tuolloin kovin niukasti palkatun presidentin talouteen, eduskunta kun ei katsonut aiheelliseksi ”luottamustoimesta” juuri maksaa!
Ståhlbergin kynästä lähti kestävää ja loogista asiatekstiä, muutakin kuten kansallisarkistossa olevat nelisenkymmentä nuoruuden runoa.
Toiseksi: KANSALAISSOPU JA TASA-ARVO - ja sosiaalinen mieli
Ståhlberg kirjoitti 6.4.1918 laajan tupla-artikkelin ”Tulevaisuuden lähtökohtia”. Siis 6.4., jolloin kansalaisota vielä raivosi eivätkä saksalaiset vielä olleet Helsingissä. 
Hänen sanomansa: Maltti ja oikeudenmukaisuus, demokratia ja laillisuus, yhteiskunnallisten uudistusten jatkaminen, saivat rajua arvostelua. Kirjoitus ei todellakaan ollut tuolloista valtavirtaa.
Vähän myöhemmin Kyösti Kallio piti kuuluisan Nivalan puheensa - samaan suuntaan: Unohdetaan kostonhimo, ja rakennetaan yhteistä tulevaisuutta.  - Kaksi rohkeaa tasavallan ja tasa-arvon rakentajaa läpi elämänsä.
Pohjoisesta tulleita presidenttejämme leimaa kansalaissovun rohkean ajamisen lisäksi sosiaalinen mieli. Pohjoispohjalaisten kuntien Oulu 2026 -Presidenttipolkuun on perustellusti napattu mukaan yksi kainuulaispaikkakuntakin - Kekkosen Pielavesi - Ståhlbergin Haapajärven ja Kallion Nivalan lisäksi.
Ståhlbergin lapsuus Haapajärvellä sattui suurten nälkävuosien aikoihin. Ne tappoivat 200 000 suomalaista nälkään ja tauteihin. 
Se mitä ympärillä tapahtui, vaikutti varmasti pienen pojan herkkään mieleen ja hänen tulevaisuuden ajatuksiinsa. Koulutusta kaikille, tasa-arvoisia mahdollisuuksia, huolta vähäosaisistakin ja hätään joutuneista, olivat Ståhlbergin periaatteita. 
Kuten tiedämme, ne olivat Kekkosen hyvin omaksumia ja käytäntöön ajamia. Koko kansan presidentti antoi kommunistienkin olla suomalaisia, hän piti koko Suomen, myös syrjäseutujen puolta.
Snellmanin aikana eliitin piti olla avant garde, kun laajaa kansansivistystä ja osallistumista vasta ideoitiin. Snellmanille tasa-arvo oli yhteiskunnallista sivistystä, kansallista yhteyttä ja oikeudenmukaisuutta. 
Hegeliläisyydessään Snellman painotti valtiota, sivistystä ja kansallisuutta soveltaen nämä arvot Suomeen. Kansan sivistyserojen kaventamisen hän näki välttämättömäksi, jotta koko kansa voi kohota henkisesti ja osallistua valtion rakentamiseen. Suomen kieli ja sivistyksen juurrutus ovat välttämättömät ehdot.
Kolmanneksi: VASTUSTUS
Eino Leino, Mannerheim-entusiasti, kunnioitti Ståhlbergin presidentinvaalivoittoa runoilemalla: ”Käy valtakunnan ohjaksiin nyt mies, työn tyynen vaan ei miekan, tuosta raaka ei väkivalta riemuinne kenties”.
Kun paljon tekee ja saa aikaan, tulee myös vastahankaa, rajuakin. Tämän kokivat kaikki kolme. 
Snellmanilla oli 1830-ja 40-luvuilla vaikeuksia saada virkaa yliopistosta, ja hänen Saima-lehtensä lakkautettiin. Nälkävuosista saatiin syy hänen senaattorin työnsä katkaisemiseen.  
Syy tuli ”sopivasti”, sillä Snellmanilla oli vakavia erimielisyyksiä kenraalikuvernöörin kanssa, kun reformiaika suuriruhtinaskunnassa Venäjän linjanmuutosten takia loppui. 
Ståhlberg potkittiin senaatin protokollasihteerin virasta. Kumpikaan - Snellman ja Ståhlberg - ei näistä potkuista lannistunut eikä hiljentynyt, molemmilla kun oli elämässään monta uraa. 
Ennen presidentinvaalia ja presidenttikautena Ståhlbergiä vastaan hyökättiin rajusti. Upseeristo niskuroi, joukkoirtisanoutumisia, julkisia murhauhkauksia myöten. ”Jos Ståhlberg valitaan, niin seuraavana päivänä on Pohjanmaa tulessa”, uhkailtiin presidentinvaalin alla.
Huipentuma oli presidenttiparin kyyditys, joka uupui Joensuuhun, mutta joka myös käänsi tuulen.
Kansan yleinen mielipide sai tarpeekseen ja asennoitui näkyvimmän kyydityksen myötä laittomuuksia vastaan. Lopultakaan Suomi ei vajonnut diktatuuriin Baltian maiden, Puolan, Saksan, Italian ym. tapaan.
Määrätietoisen poliitikko-Kekkosen haukkuminen vaikutti jopa kansanhuvilta. Onpa kaikkia kolmea pilkattu kommunisteiksikin. 
Kyllä - Puolan levottomuuksien hermostuttama kenraalikuvernööri Menšikov käytti termiä väärin Snellmania arvotellessaan. 
Ståhlberg ja Kekkonen saivat samaa niskaansa runsain mitoin. Kovin väärin perustein. Haukkumiset eivät suurmiehiä pysäytä - nähty on.
Neljänneksi: VALTIOVIISAUS
”Suomen valtiomuoto ei minua miellytä”, lausahti tsaari, kun asenne Suomea kohtaan Venäjällä kiristyi. Tsaarin lausahdus oli tietysti ukkosen jyrähdys suuriruhtinaskunnassa. 
Kuitenkin, jos verrataan kohtaloamme Baltian maihin, Puolaan, Kaukasiaan, realismi, tosiasioihin sopeutuminen, vaikutti. Senaatti säilyi ja Suomi saattoi kehittyä vajoamatta raadelluksi rajamaaksi. 
Snellman ehti tehdä paljon. Suomen markka ja sen sitominen hopeaan ja myöhemmin kultaan olivat avaintekijöitä Suomen luotettavuudelle, kun Venäjän paperirupla menetti arvoaan mm. sotien takia. Koulutusta, isoja infrahankkeita. 
Vaikka Suomi ei vielä ollut valtio, aloimme saada valtion ominaisuuksia, kiitos Snellmanin taitavan maltillisuuden ja valtioviisaan pragmaattisuuden.
Ståhlbergiä ei juuri muistella ulkopoliitikkona, mutta nyttemmin tiedetään hänen vaikuttaneen ratkaisevissa vaiheessa. Ståhlberg-säätiön kustantama, tohtori Heikki Roiko-Jokelan ”Kriisien värittämät vuodet - Ståhlbergin presidenttikauden ulkopolitiikka” avaa näkymää. 
Presidentti ohjasi ja tuki ulkoministeriään. Ståhlberg ei kiihkoillut, vaan harkitsi, realismin pohjalta, demokraattina ja tasavaltalaisena varotti kallistumisesta Saksan syliin. Pitää meidän saada ympärysvalloiltakin, Britannia- ja USA-demokratioilta tunnustus, oli Ståhlbergin huomautus. 
Ståhlberg oli kuningasvaltaa vastaan, jolta meitä lopulta varjeltiin. Niin ikään kieltolakia vastaan, hyvin perustein: lisää rikollisuutta, vie verotulot muualla, maksaa paljon. Ja todella, välttämättömän kansalaissovun rohkea edistäjä. 
Presidenttikauden jälkeenkin valtakunnan päättäjät kuuntelivat Ståhlbergin neuvoja. Hän oli vaikuttava mentori, harmaa eminenssi, taustahahmo presidenttikautensa jälkeen. 
Paasikivi kuunteli vanhaa valtiomiestä usein, etenkin valtakunnan kriittisissä vaiheissa. Juho Kusti totesikin, että Ståhlberg oli aina oikeassa. Kun Kekkonen sisäministerinä vuonna 1938 johti IKL:n lakkauttamiseen johtanutta prosessia, hän kääntyi myös Ståhlbergin puoleen. 
Hyvät kuulijat
Mielestäni selkein yhdistävä, linjaa näyttävä tekijä, oli näiden kolmen valtiomiehen valtioviisaus. Kohtalokkain ilmansuunta kaikkien aikana oli itä, Venäjä - niin kuin suomalaisille aina. 
Kaikki olivat kannalla: ei voimalla vaan viisaudella. Ei kiihkolla, jos harkitsevalla realismilla voimme saavuttaa ja säilyttää itseämme.
Kiihkomielen ja ääriajattelun sijasta pitää katsoa, mitä voidaan rakentaa ja mitä saavuttaa. Jos karhu tulee vastaan, ei riitä, että huudetaan: ”Me olemme oikeassa.” Pitää taitaa muutakin. 
Tämän ymmärsivät ensin suuriruhtinaskunnassa karhun kainalossa ja sitten itsenäisessä Suomessa karhun naapurina eläneet viisaat johtajat. 
Ensimmäisen tasavalta oli itsenäisen valtion suuritöisen rakentamisen aikaa, Ståhlbergin presidenttivuosina ja kansanvallan juurrutuksen vaihtelevissa vaiheissa läpi sotien välisen ajan. Toisen tasavallan, Kekkosen aikana, Suomi vakautui sivistysvaltiona ja demokratiana. Ståhlbergin perustuslaki kesti koko Kekkosen ajan.
Snellman herätti – Ståhlberg perusti – Kekkonen vakautti – valtioviisaita onneksemme koko kolmikko.
Kiitos! 








